bse
బ్యాంకింగ్‌ కౌంటర్లలో అమ్మకాల జోరు
ముంబయి,జూన్‌ 13: ప్రభుత్వ, ప్రైవేటు రంగ బ్యాంక్‌ కౌంటర్లలో అమ్మకాల కార ణంగా దేశీ స్టాక్‌మార్కెట్లు క్షీణించాయి. రోజుమొత్తం దిగువస్థాయిలోనే ట్రేడింగ్‌ జరిగింది. చివరకు నష్టాలతోనే ఈక్విటీ మార్కెట్లు ముగిసాయి. సెన్సెక్స్‌ 166 పాయింట్లు క్షీణించి 31,096వద్ద స్థిరపడితే నిఫ్టీ 50సూచి 52 పాయింట్లు క్షీణించి 9616వద్ద ట్రేడింగ్‌ ముగించింది. ఒకదశలో ఎఫ్‌ఎంసిజి, ఐటి కౌంటర్లలో కూడాఅమ్మకాలు జోరందుకోవడంతో సెన్సెక్స్‌ 225వరకూ పతనం అయింది. నిఫ్టీ సాంకేతికంగా ముఖ్యమైన 9600 దిగువకు చేరింది. కనిష్టంగా 9467వద్దకు చేరింది. మధ్యప్రాచ్య దేశాలు, అమెరికా, బ్రిటన్‌లలో ఏర్పడ్డ రాజకీయ అనిశ్చితుల నేపథ్యంలో ఆసియా యూరప్‌ మార్కెట్లు నష్టపోవడం సెంటిమెంట్‌ను బలహీనపరిచినట్లు విశ్లేషకులు పేర్కొన్నారు. ఎన్‌ఎస్‌ఇలో ప్రభుత్వరంగ బ్యాంక్‌ సూచి అత్యధికంగా రెండుశాతం పతనం అయింది.
ప్రైవేటు బ్యాంక్‌సూచి సైతం ఒకటిశాతం నీరసించింది. ఆర్థికమంత్రి అరున్‌జైట్లీ ప్రభుత్వ బ్యాంకుల అధిపతులతో సమావేశం మొండిబకాయిల అంశంపై చర్చించినప్పటికీ బ్యాంకింగ్‌ కౌంటర్లలో అమ్మకాలు తగ్గలేదు. మిగిలిన రంగాల్లో ఆటో 0.8 శాతం బలహీనపడితే ఫార్మారంగం అదేస్థాయిలో పటిష్టపడింది. నిఫ్టీ భారీ కంపెనీల్లో బ్యాంక్‌ ఆఫ్‌ బరోడా, టాటామోటార్స్‌, విప్రో, ఎల్‌అండ్‌టి, జీ, అంబుజా, ఐసిఐసిఐ, అల్ట్రాటెక్‌, ఐషర్‌, 1.5 నుంచి మూడుశాతంమధ్య వెనకడుగు వేసాయి. మరోపక్క టెక్‌ మహీంద్ర, ఇన్ఫోసిస్‌, టాటాపవర్‌, సన్‌ఫార్మా, బోష్‌, హెచ్‌సిఎల్‌ టెక్‌, ఐఒసి, హెచ్‌యుఎల్‌ 0.4 నుంచి 2.5శాతం మధ్య పురోగమించాయి. గడచిన వారం తొలినాలుగు రోజుల్లోనే సుమారు రూ.700 కోట్లు పెట్టుబడులుపెట్టిన విదేశీ ఇన్వెస్టర్లు శుక్రవారం 101 కోట్ల పెట్టుబడులు అమ్మేశారు. అలాగే దేశీయ ఫండ్స్‌ గతవారం రూ.900కోట్లు పెట్టుబడులుపెటితే దేశీ ఫండ్స్‌ నగదు విభాగంలో రూ.325 కోట్ల విలువైన స్టాక్స్‌ కొనుగోలు చేశారు. మార్కెట్లు వెనుకంజతో చిన్నషేర్లు కూడా డీలాపడ్డాయి. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు 0.5శాతం చొప్పున దిగజారాయి. మొత్తం షేర్లలో 1668 నష్టపోతే 1017 లాభపడ్డాయి. అయితే గృహరుణాలిచ్చే కంపెనీల స్టాక్స్‌ ఊపందుకున్నాయి. ఆర్‌బిఐ ఆధ్వర్యంలో గతవారం ఎంపిసి కమిటీ రుణాలసై రిస్క్‌భారాన్ని తగ్గించడంతో ఈ కౌంటర్లు లాభపడ్డా యి. గృహరుణాలపై కేటాయింపులు సైతం 40బేసిస్‌ పాయింట్ల నుంచి 25బేసిస్‌ పాయింట్లకు తగ్గించడంతో ఈ కౌంటర్లకు డిమాండ్‌ కొనసాగుతోంద.ఇ తద్వారా ఎల్‌ఐసి హౌసింగ్‌ రూ.765, పిఎన్‌బి హౌసింగ్‌ 1671, గృహ్‌ఫైనాన్స్‌ రూ.447, జిఐసి హౌసింగ్‌ రూ.594, కేన్‌ఫిన్‌హోమ్స్‌ రూ.3078 వద్ద ట్రేడింగ్‌ జరిగాయి. ఇంట్రాడేలో కొత్త గరిష్టాలను సైతం నమోదు చేసాయి.